Bine v-am regăsit dragi clienți,

Am revenit, la final de lună septembrie, cu cele mai recente noutăți și informații relevante din domeniul protecției datelor cu caracter personal.

În luna septembrie am observat o tendință crescută spre adoptarea de **măsuri proactive**, precum auditurile interne și evaluările de risc, ca răspuns la amenințările cibernetice în continuă evoluție. Tot mai multe organizații încep să recunoască importanța pregătirii angajaților în ceea ce privește securitatea informațională, conștientizând că omul rămâne cel mai vulnerabil punct în lanțul securității.

Pentru neconformarea operatorilor de date la standardul GDPR, Autoritatea Națională de Supraveghere a Prelucrării Datelor cu Caracter Personal a aplicat în luna septembrie, **5 amenzi**, printre care și unui operator **persoană fizică – medic** și unui operator **autoritate din administraţia publică locală.** Haideți să le luăm pe rând:

* [Un operator persoana fizică (medic)](https://gdprcomplet.ro/lista-amenzi-gdpr-romania/#159_Persoana_fizica-medic_%E2%80%93_septembrie_2023_%E2%80%93_2000_eur) a fost sancționat cu amendă în cuantum de 9919,2 lei, echivalentul a **2000 euro** întrucât **a filmat, cu telefonul personal, o pacientă a spitalului** în care lucrează, **fără consimțământul acesteia** și ulterior a postat filmarea pe pagina sa de Facebook.
* [Operatorul ISRA Center Marketing Research SRL](https://gdprcomplet.ro/lista-amenzi-gdpr-romania/#160_ISRA_Center_Marketing_Research_SRL_%E2%80%93_septembrie_2023_%E2%80%93_2000_eur) a fost sancționat cu amendă în cuantum de 9898 lei, echivalentul a **2000 euro** întrucât trimite pe **e-mail mesaje nesolicitate** **fără a asigura o informare clară și completă** persoanei ale cărei date personale le-a colectat, referitor la sursa de colectare a datelor și pentru că **nu respectă drepturile** conferite de RGPD.
* [Operatorul NN Asigurări de Viață S.A.](https://gdprcomplet.ro/lista-amenzi-gdpr-romania/#161_NN_Asigurari_de_Viata_SA_%E2%80%93_septembrie_2023_%E2%80%93_1000_eur) a fost sancționat cu amendă în cuantum de 4,946.50 lei, echivalentul a **1000 euro** întrucât **nu a respectat drepturile** conferite de RGPD, mai exact dreptul de opoziție.
* În urma unei plângeri legate de **monitorizarea angajaților primăriei prin camere de supraveghere**, [operatorul UAT Comuna Albeni](https://gdprcomplet.ro/lista-amenzi-gdpr-romania/#162_UAT_Comuna_Albeni_%E2%80%93_septembrie_2023_%E2%80%93_10000_lei) a fost amendat cu **10.000 lei** pentru **nerespectarea unui plan de remediere anterior și pentru neinformarea cetățenilor despre drepturile lor** conform GDPR. De asemenea, operatorul nu a adoptat măsuri adecvate de securitate și confidențialitate pentru datele colectate.
* [Operatorul RESTART ENERGY ONE S.A.](https://gdprcomplet.ro/lista-amenzi-gdpr-romania/#163_RESTART_ENERGY_ONE_SA_%E2%80%93_septembrie_2023_%E2%80%93_29000_eur) a fost amendat cu 124.150 lei (**25.000 EURO**) **pentru nereguli legate de securitatea datelor și utilizarea modulelor cookie** (modulele cookie inutile se instalau fără consimțământ.) și cu 40.000 lei lipsa măsurilor de securitate a datelor pe site-ul lor. Mai exact, un fișier cu date personale a **750 de persoane** a fost public timp de **2 ani și jumătate.**

**NOTE:**

Angajații societăților comerciale care au calitatea de operatori de date, **trebuie** să cunoască și să înțeleagă foarte bine atribuțiile ce le revin în legătură cu protecția datelor. Regulile, politicile și principiile ce guvernează acest domeniu **trebuie să fie aplicate în activitățile curente,** în special din punct de vedere al asigurării securității și confidențialității datelor cu caracter personal prelucrate.

Pentru orice nelămuriri referitoare la protecția datelor cu caracter personal, în calitate de Responsabil cu Protecția Datelor ori de consultant, vă stăm la dispoziție la adresa: ... sau prin persoana de legătură la adresa: ... .

Multă sănătate!

Echipa GDPR Complet